pythainlp/thaigov-v2-corpus-22032023 huggingface dataset:
วันจันทร์ที่ 12 ธันวาคม 2565
สธ.หารือ สปสช. แยกจัดสรรงบบัตรทองส่วนของการบริการผู้ป่วยก่อน เพื่อไม่ให้กระทบประชาชน ระหว่างรอความชัดเจนการใช้งบส่งเสริมสุขภาพป้องกันโรค
รองปลัดกระทรวงสาธารณสุข แจง กรณียังไม่มีการลงนามหลักเกณฑ์จัดสรรงบบัตรทอง ปี 2566 วงเงิน 2 แสนล้านบาท เนื่องจากยังไม่มีความชัดเจนในทางกฎหมายเกี่ยวกับงบส่วนส่งเสริมสุขภาพและป้องกันโรค 2.1 หมื่นล้านบาท
ซึ่งเป็นเพียง 10% โรงพยาบาลของกระทรวงสาธารณสุขยังให้บริการประชาชนได้ตามปกติได้กำชับสสจ.และผู้ตรวจราชการฯ ช่วยดูแล พร้อมหารือร่วมกับ สปสช. เร่งแก้ปัญหา โดยให้แยกจัดสรรงบบริการผู้ป่วยซึ่งเป็นก้อนใหญ่ก่อน ระหว่างรอคำตอบที่ชัดเจนจาก ครม. และคณะกรรมการกฤษฎีกา
วันนี้ (12 ธันวาคม 2565) นพ.พงศ์เกษม ไข่มุกด์ รองปลัดกระทรวงสาธารณสุข กล่าวถึงข้อห่วงใยกรณี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในฐานะประธานคณะกรรมการหลักประกันสุขภาพแห่งชาติ (บอร์ด สปสช.) ยังไม่ลงนามในหลักเกณฑ์การดำเนินงานและการบริหารจัดการงบกองทุนหลักประกันสุขภาพแห่งชาติ ปี 2566ทำให้ยังไม่มีการจัดสรรงบประมาณหลักประกันสุขภาพแห่งชาติหรืองบบัตรทองลงไปยังหน่วยบริการหรือสถานพยาบาลต่างๆ สาเหตุจากการนำงบบริการสร้างเสริมสุขภาพและป้องกันโรค (PP) ไปใช้ให้บริการนอกเหนือจากสิทธิบัตรทอง คือสิทธิสวัสดิการข้าราชการและประกันสังคมอาจไม่สอดคล้องกับอำนาจหน้าที่และภารกิจตามที่ พ.ร.บ.หลักประกันสุขภาพแห่งชาติ ปี 2545 กำหนดไว้ในมาตรา 5 ประกอบมาตรา 6 มาตรา 7 มาตรา 9 และ มาตรา 10 ซึ่งกระทรวงสาธารณสุข ร่วมกับ สปสช.ได้ดำเนินการหารือคณะรัฐมนตรีและคณะกรรมการกฤษฎีกา แล้ว อยู่ระหว่างการพิจารณาให้มีความชัดเจน
นพ.พงศ์เกษม กล่าวต่อว่า กระทรวงสาธารณสุข และ สปสช. ได้เร่งแก้ไขปัญหาดังกล่าว โดยคำนึงถึง 3 เรื่องหลัก คือ 1.ประชาชนต้องไม่ได้รับผลกระทบ โดยให้หน่วยบริการในสังกัดกระทรวงสาธารณสุขทุกแห่ง จัดบริการสร้างเสริมสุขภาพและป้องกันโรค (P&P) ตามปกติ 2.โรงพยาบาลไม่เดือดร้อน และ 3.ต้องเป็นไปตามกฎหมาย ซึ่งจากการหารือนอกรอบเมื่อสัปดาห์ก่อน ท่านเลขาฯสปสช. ได้เห็นชอบตรงกันเรื่องข้อเสนอให้แยกจัดสรรเงินบริการประเภทผู้ป่วยนอก (OP) และผู้ป่วยใน (IP) และรายการอื่นๆ ไปให้หน่วยบริการก่อน เพื่อมิให้ส่งผลกระทบต่อหน่วยบริการ เนื่องจากงบบัตรทองปีงบประมาณ 2566 วงเงินทั้งหมด 204,140.03 ล้านบาท เป็นงบส่งเสริมสุขภาพและป้องกันโรค ที่รอการพิจารณาทางข้อกฎหมายเพียง 21,381.11 ล้านบาท หรือประมาณ 10% เท่านั้น งบส่วนอื่นๆ ที่ขอให้แยกจัดสรรเป็นงบส่วนใหญ่ เช่น งบเหมาจ่ายรายหัว 161,602.67 ล้านบาท ค่าบริการผู้ติดเชื้อเอชไอวีและผู้ป่วยเอดส์ 3,978.48 ล้านบาท ค่าบริการผู้ป่วยไตวายเรื้อรัง 9,952.18 ล้านบาท เป็นต้น
“เรื่องการจัดบริการประชาชน ขณะนี้โรงพยาบาลของกระทรวงสาธารณสุขยังดำเนินการตามปกติ ส่วนใหญ่มีงบประมาณพอรองรับการดำเนินงาน ระหว่างนี้หากโรงพยาบาลใดมีข้อติดขัดขอให้แจ้งนายแพทย์สาธารณสุขจังหวัด ซึ่งจะช่วยแก้ไขปัญหาในระดับจังหวัด และรายงานผู้ตรวจราชการกระทรวงสาธารณสุขประจำเขตสุขภาพ แก้ไขปัญหาในระดับเขตสุขภาพ โดย บอร์ด สปสช. จะมีการประชุมในวันที่ 14 ธันวาคม นี้ หากมีมติให้แยกจัดสรรงบตามที่กระทรวงเสนอ คาดว่าหน่วยบริการจะได้รับจัดสรรงบส่วนใหญ่สำหรับดูแลประชาชนภายในปลายเดือนธันวาคม 2565” นพ.พงศ์เกษม กล่าว
*********************************** 12 ธันวาคม 2565
วันจันทร์ที่ 12 ธันวาคม 2565
โฆษกรัฐบาลเผย นายกฯ ให้กำลังใจนักกีฬาแบดมินตันไทยทุกคน ที่เป็นตัวแทนชาวไทยในการแข่งขัน HSBC BWF World Tour Finals 2022
คว้ารองแชมป์สองประเภท
วันนี้ (12 ธันวาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้กำลังใจและชื่นชมความมุ่งมั่นตั้งใจของนักกีฬาแบดมินตันไทยทุกคน ที่เป็นตัวแทนชาวไทยในการแข่งขัน HSBC BWF World Tour Finals 2022 สามารถครองตำแหน่งรองแชมป์ได้สองประเภท
โฆษกประจำสำนักนายกรัฐมนตรีเปิดเผยว่า สำหรับแบดมินตันรายการใหญ่ HSBC BWF World Tour Finals 2022 ซึ่งจัดการแข่งขันขึ้นระหว่างวันที่ 7- 11 ธันวาคม 2565 ที่อาคารกีฬานิมิบุตร สนามกีฬาแห่งชาติ กรุงเทพมหานคร นั้น ทัพนักกีฬาไทยเป็นตัวแทนชาวไทยได้อย่างเต็มภาคภูมิ โดยผลการแข่งขันในรอบชิงชนะเลิศ ประเทศไทยครองตำแหน่งรองแชมป์สองประเภท ได้แก่ ประเภทหญิงคู่ อันนา นันทน์กาญจน์ และ มูนา เบญญาภา เอี่ยมสอาด แพ้ให้กับ เฉิน ยิงเฉิน กับ เจีย ยี่ฟาน และคู่ผสม บาส เดชาพล พัววรานุเคราะห์ กับ ปอป้อ ทรัพย์สิรี แต้รัตนชัย แพ้ เจิ้ง ซีเว่ย กับ หวง หย่าเฉียง
ทั้งนี้ แม้จะมีนักกีฬาที่อาจไม่สมหวังในการแข่งขันครั้งนี้ ก็ขอให้เก็บประสบการณ์เป็นแรงผลักดัน และเป็นกำลังใจให้ทำสำเร็จในการแข่งขันครั้งต่อไป
“นายกรัฐมนตรีขอบคุณนักกีฬา เจ้าหน้าที่ และหน่วยงานที่เกี่ยวข้องที่มีส่วนร่วมในการแข่งขัน การจัดการแข่งขันให้ประสบความสำเร็จครั้งนี้ โดยการจัดแข่งขันในประเทศไทยเป็นอีกหนึ่งกิจกรรมที่มีส่วนกระตุ้นเศรษฐกิจในประเทศ ทั้งนี้ นายกรัฐมนตรียินดีกับความสำเร็จของนักกีฬาทุกคน และเป็นกำลังใจให้นักกีฬาทุกคนในการแข่งขันครั้งต่อๆ ไป เชื่อมั่นว่า ไทยมีศักยภาพไม่แพ้ใครในแวดวงกีฬาโลก และเชื่อมั่นว่าแฟนกีฬาชาวไทยพร้อมให้กำลังใจในการแข่งขันเสมอ” นาย อนุชาฯ กล่าว
วันจันทร์ที่ 12 ธันวาคม 2565
ได้เวลาปลดปล่อยความสนุกสนาน และเพลิดเพลิน เต็มอิ่มไปกับ #ร้านกระทรวงอุตสาหกรรม โซนหน่วยงานราชการ ในงานกาชาดประจำปี 2565
ร้านกระทรวงอุตสาหกรรม โซนหน่วยงานราชการ ในงานกาชาดประจำปี 2565 พร้อมยกทัพความสุขแบบจัดเต็มตลอด 11 วัน 11 คืน
สนุกไปกับ เกม “กระสวยอวกาศ” พร้อมให้ ลวง คว้า จับ แทง
ร่วมสนุกลุ้นรับของรางวัลมากมายจากร้านกระทรวงอุตสาหกรรม
อาทิ เครื่องใช้ไฟฟ้า เครื่องอุปโภคบริโภค ตุ๊กตาน่ารักเอาไปนอนกอดรับไออุ่นแบบเต็มคาราเบลในหนาวนี้
สุขไปกับความบันเทิงเกินพิกัดกับ เหล่าศิลปิน ดารา ที่รวมพาเหรดยกความสนุกสนานมาส่งท้ายปี
กับร้านกระทรวงอุตสาหกรรม อาทิ แกงส้ม ธนทัต ตั้ม เดอะสตาร์ ฮั่น เดอะสตาร์
สนั่นไปกับของที่ระลึกจากกระทรวงอุตสาหกรรม (MIND) เพียงแค่มาเที่ยวงานกาชาด
โดยถ่ายรูปคู่กับร้านกระทรวงอุตสาหกรรม ปักหมุดร้านกระทรวงอุตสาหกรรม
พร้อมโพสต์แบบสถานะเชิญชวนเพื่อนในเฟซบุ๊ค ♥️ ติด #ร้านกระทรวงอุตสาหกรรม
รับของที่ระลึกไปแบบฟิน ๆ กันเลย
8 - 18 ธันวาคม 2565
11.00 - 22.00 น.
สวนลุมพินี ประตู 3 โซน 3 ฝั่งถนนพระราม 4 บูธ 3.4
#ร้านกระทรวงอุตสาหกรรม
#งานกาชาด2565
#งานกาชาด
#Redcrossfair2022
#ธันวานี้มีนัดกันนะ
วันพฤหัสบดีที่ 8 ธันวาคม 2565
ปลัดกระทรวงยุติธรรม นำทีมผู้บริหารระดับสูงลงพื้นที่ตรวจเยี่ยมทัณฑสถานเกษตรอุตสาหกรรมเขาพริก จังหวัดนครราชสีมา
ปลัดกระทรวงยุติธรรม นำทีมผู้บริหารระดับสูงลงพื้นที่ตรวจเยี่ยมทัณฑสถานเกษตรอุตสาหกรรมเขาพริก จังหวัดนครราชสีมา
ในวันพุธที่ ๗ ธันวาคม ๒๕๖๕ เวลา ๐๙.๓๐ น. นางพงษ์สวาท กายอรุณสุทธิ์ ปลัดกระทรวงยุติธรรม ลงพื้นที่ตรวจเยี่ยมทัณฑสถานเกษตรอุตสาหกรรมเขาพริก จังหวัดนครราชสีมา พร้อมด้วย นายสหการณ์ เพ็ชรนรินทร์ รองปลัดกระทรวงยุติธรรม พันตำรวจโท ประวุธ วงศ์สีนิล รองปลัดกระทรวงยุติธรรม นางสาวรวิวรรณ จตุรพิธพร ที่ปรึกษาด้านกฎหมาย สำนักงานปลัดกระทรวงยุติธรรม และผู้บริหารสำนักงานปลัดกระทรวงยุติธรรม โดยมี นางสาวปรีย์ธิดา สมจิตร ผู้อำนวยการทัณฑสถานเกษตรอุตสาหกรรมเขาพริก ผู้บัญชาการเรือนจำในพื้นที่จังหวัดนครราชสีมา และเจ้าหน้าที่จากกรมราชทัณฑ์ให้การต้อนรับ ณ ทัณฑสถานเกษตรอุตสาหกรรมเขาพริก จังหวัดนครราชสีมา
โดยปลัดกระทรวงยุติธรรม ได้เข้าตรวจเยี่ยม สถานพยาบาลทัณฑสถานเกษตรอุตสาหกรรมเขาพริก และได้มอบนมไมโลให้แก่ผู้ต้องขัง ชมมุมสุขภาพ โครงการราชทัณฑ์ปันสุข ทำความดีเพื่อชาติ ศาสน์ กษัตริย์ และชมการแสดงศิลปะมวยไทย ชุดตำนานนายขนมต้ม พร้อมทั้งทดสอบมาตรฐานสนามยิงปืนภายในทัณฑสถานเกษตรอุตสาหกรรมเขาพริก
นอกจากนี้ ปลัดกระทรวงยุติธรรม ยังได้เยี่ยมชมศูนย์เรียนรู้ด้านเกษตรอุตสาหกรรมเรือนจำเขาพริกกว่า ๑,๐๕๕ ไร่ ทั้งนี้ได้ชมนิทรรศการหม่อนไหม ฝึกฝนผู้ต้องขังปลูกพืชไร่ พืชสวน โดยกรมราชทัณฑ์ ร่วมกับ กรมหม่อนไหม เขาพริกโมเดล หม่อนไหมแบบครบวงจร เริ่มตั้งแต่การปลูกหม่อน การเลี้ยงไหม การสาวไหม การลอกกาวและย้อมสีเส้นไหม จนไปถึงการทอผ้า การปลูกพันธุ์ไม้ย้อมสีธรรมชาติ ในทัณฑสถานเกษตรอุตสาหกรรมเขาพริก การแปรรูปชาใบหม่อน ภายใต้โครงการส่งเสริมกิจกรรมด้านหม่อนไหมในพื้นที่โครงการกำลังใจ ในพระดำริ พระเจ้าหลานเธอ พระองค์เจ้าพัชรกิติยาภา และโครงการคืนคนดีสู่สังคม
พร้อมกันนี้ ปลัดฯ ได้ร่วมปลูกต้นไม้ต้นอโวคาโด้ ฝึกวิชาชีพผู้ต้องขัง เพื่อแปรรูปจำหน่ายนักท่องเที่ยว ชมบ้านสบู่หอม มุมราชทัณฑ์ปันโอกาส สร้างอาชีพ ฝึกวิชาชีพทำสบู่จากผู้ต้องขัง พร้อมทั้ง ได้มีการเกี่ยวข้าว ในแปลงข้าวพระราชทาน พันธุ์กข๘๓ การก่อสร้างระบบกระจายน้ำสระเก็บน้ำเพื่อฝึกวิชาชีพผู้ต้องขัง
วันพฤหัสบดีที่ 8 ธันวาคม 2565
คนพิการเตรียมเฮ! จุรินทร์เคาะแก้ระเบียบบอร์ดคนพิการ อำนวยความสะดวกคนพิการเข้าถึงสิทธิ เพิ่มจำนวนผู้ดูแลคนพิการ
คนพิการเตรียมเฮ! จุรินทร์เคาะแก้ระเบียบบอร์ดคนพิการ อำนวยความสะดวกคนพิการเข้าถึงสิทธิ เพิ่มจำนวนผู้ดูแลคนพิการ
วันที่ 8 ธันวาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า การประชุมคณะกรรมการส่งเสริมและพัฒนาคุณภาพชิวิตคนพิการแห่งชาติ (กพช.) เมื่อวันที่ 7 ธ.ค.65 ซึ่งมีนายจุรินทร์ ลักษณวิศิษฏ์ รองนายกรัฐมนตรี เป็นประธาน ได้มีการพิจารณาแก้ไขระเบียบ กพช. เพื่อยกระดับคุณภาพชีวิตคนพิการ และเพิ่มการคุ้มครองสิทธิคนพิการที่ไม่มีผู้ดูแล และสิทธิของผู้ดูแลคนพิการ โดยที่ผ่านมา นายจุรินทร์ ได้สั่งการให้กระทรวงการพัฒนาสังคมและความมั่นคงของมนุษย์ พิจารณาการลดขั้นตอนในการเข้าถึงสิทธิการขอความช่วยเหลือจากภาครัฐ และการสนับสนุนการทำงานของผู้ดูแลคนพิการ
ทั้งนี้ กพช.ได้เห็นชอบให้มีการแก้ไขระเบียบ โดยมีสาระสำคัญ อาทิ
1. เพิ่มช่องทางการยื่นคำขอการปรับสภาพแวดล้อมที่อยู่อาศัย การขอคุ้มครองสิทธิ โดยสามารถแจ้งต่ออาสาสมัครพัฒนาสังคมและความมั่นคงของมนุษย์ (อพม.) ประธานชุมชนองค์กรเอกชน หรือหน่วยบริการในพื้นที่ และสามารถยื่นคำขอหรือทำการแจ้งผ่านช่องทางอิเล็กทรอนิกส์ได้ ทำให้คนพิการสามารถเข้าถึงสิทธิได้มากขึ้นและสะดวกกว่าเดิมอย่างมาก
2. เพิ่มหน่วยงานในการฝึกอบรมผู้ช่วยคนพิการ โดยได้รับอุดหนุนงบประมาณจากกรมส่งเสริมและพัฒนาคุณภาพชีวิตคนพิการ หรือกองทุนส่งเสริมและพัฒนาคุณภาพชีวิตคนพิการ ซึ่งจะทำให้มีจำนวนผู้ช่วยคนพิการมากขึ้น สอดรับความต้องการที่จำเป็นของคนพิการ
3. ผู้ช่วยคนพิการสามารถปฏิบัติงานเป็นรายชั่วโมงหรือรายวันตามความต้องการของคนพิการ เพื่อให้ผู้ช่วยคนพิการสามารถดูแลคนพิการตามความต้องการของคนพิการอย่างถูกต้อง
4. ส่งเสริมการจัดหาครอบครัวอุปการะ โดยให้มีค่าตอบแทน เพื่อให้คนพิการมีครอบครัวดูแล และลดจำนวนคนพิการที่เข้าสู่สถานสงเคราะห์
5. สนับสนุนให้มีสถานคุ้มครองเอกชนที่รับอุปการคนพิการที่ไม่มีคนดูแล
6. เพิ่มสิทธิของผู้ดูแลคนพิการ อาทิ การได้รับการสนับสนุนเทคโนโลยีที่อำนวยความสะดวกเพื่อการสื่อสาร หรือเครื่องช่วยอุปกรณ์ที่จำเป็น การบริการให้คำปรึกษาทางด้านกฎหมาย ด้านถูกกระทำความรุนแรง หรือการแก้ไขปัญหาครอบครัว รวมถึงช่วยเหลือคนพิการและผู้ดูแลคนพิการเป็นเงินหรือสิ่งของ การเข้าพักในศูนย์พักพิง กรณีได้รับผลกระทบจากสถานการณ์วิกฤติต่างๆ
นางสาวรัชดา กล่าวว่า นายจุรินทร์ ได้ขอบคุณทุกภาคส่วน ผู้แทนจากสมาคมคนพิการต่างๆ ที่ได้ร่วมกันพิจารณาปรับแก้ระเบียบดังกล่าว ซึ่งมีเป้าหมายเพื่อการพัฒนาและส่งเสริมคุณภาพชีวิตคนพิการ โดยเฉพาะคนพิการที่อยู่ในชุมชน ขาดคนดูแล อีกทั้งยังเป็นการสร้างแรงจูงใจและอำนวยความสะดวกแก่ผู้ช่วยคนพิการให้ปฏิบัติหน้าที่ได้อย่างเต็มที่และด้วยความภาคภูมิใจ
วันพฤหัสบดีที่ 8 ธันวาคม 2565
รองปลัด ร่วมเสวนา Sustainability for Prosperity and Stability จัดโดย วตท.
รองปลัด ร่วมเสวนา Sustainability for Prosperity and Stability จัดโดย วตท.
วันนี้(8ธ.ค. 65)ดร.เวทางค์พ่วงทรัพย์รองปลัดกระทรวงดิจิทัลเพื่อเศรษฐกิจและสังคมเป็นผู้แทนวิทยาลัยป้องกันราชอาณาจักร(วปอ)ร่วมเป็นวิทยากรพิเศษในงานสัมมนาหลักสูตรผู้บริหารระดับสูง6 Solo Talkและร่วมเสวนาSustainability for Prosperity and Stabilityจัดโดยสถาบันวิทยาการตลาดทุน(วตท.)ณ หอประชุมศาสตรจารย์สังเวียน อินทรวิชัยชั้น7อาคารตลาดหลักทรัพย์แห่งประเทศไทย
______________________________
วันพฤหัสบดีที่ 8 ธันวาคม 2565
นายศักดิ์สยาม ชิดชอบ รัฐมนตรีว่าการกระทรวงคมนาคม เยี่ยมชมศูนย์การควบคุมการจราจร
และโครงการวงแหวนโยโกฮาม่า (อุโมงค์ทางด่วน) ณ เมืองโยโกฮาม่า ประเทศญี่ปุ่น
นายศักดิ์สยาม ชิดชอบ รัฐมนตรีว่าการกระทรวงคมนาคม เข้าเยี่ยมชมศูนย์การควบคุมการจราจร และโครงการวงแหวนโยโกฮาม่า (อุโมงค์ทางด่วน) ของบริษัท Metropolitan Expressway จำกัด โดยมี นายชยธรรม์ พรหมศร ปลัดกระทรวงคมนาคม นายสรพงศ์ ไพฑูรย์พงษ์ รองปลัดกระทรวงคมนาคม นายจิรุตม์ วิศาลจิตร อธิบดีกรมการขนส่งทางบก รักษาราชการ รองปลัดกระทรวงคมนาคม นายพิเชฐ คุณาธรรมรักษ์ อธิบดีกรมการขนส่งทางรางและผู้บริหารระดับสูงในสังกัดกระทรวงคมนาคม เข้าร่วมการเยี่ยมชมโครงการฯ ในวันที่ 8 ธันวาคม 2565 ณ เมืองโยโกฮาม่า ประเทศญี่ปุ่น
นายศักดิ์สยาม ชิดชอบ กล่าวว่า การเยี่ยมชมศูนย์การควบคุมการจราจร และโครงการวงแหวน โยโกฮาม่า (อุโมงค์ทางด่วน) ในครั้งนี้ ทําให้คณะผู้แทนประเทศไทยได้เห็นถึงแนวปฏิบัติที่ดีในการบริหารจัดการทางพิเศษ การใช้นวัตกรรมมาช่วยสนับสนุนในการกำกับดูแลการจราจรและความปลอดภัยบนทางพิเศษ รวมไปถึงเทคโนโลยีในการก่อสร้างถนนและอุโมงค์ทางลอดของประเทศญี่ปุ่น ซึ่งจะเป็นประโยชน์ในการพัฒนาและกำกับดูแลโครงการถนน อุโมงค์ และทางพิเศษของหน่วยงานฝ่ายไทย อาทิ กรมทางหลวง กรมทางหลวงชนบท และการทางพิเศษแห่งประเทศไทย ต่อไป
โครงการวงแหวนโยโกฮาม่า (อุโมงค์ทางด่วน) มีระยะทาง 5.9 กิโลเมตร และถือเป็นอุโมงค์ที่ยาวที่สุดในเขตมหานครโตเกียว มีวัตถุประสงค์ในการก่อสร้างและให้บริการ เพื่อลดความแออัดของการจราจร ลดผลกระทบทางด้านสิ่งแวดล้อม รวมถึงเพื่อเชื่อมต่อท่าเรือเศรษฐกิจของเมืองโยโกฮาม่ากับส่วนอื่น ๆ ของประเทศ และส่งเสริมความแข็งแกร่งในการแข่งขันทางการตลาดในต่างประเทศ โดยโครงการอุโมงค์ฯ เป็นส่วนหนึ่งของทางด่วนวงแหวนโยโกฮาม่า ที่อยู่ภายใต้การกำกับดูแลของบริษัท Metropolitan Expressway จำกัด ซึ่งเป็นบริษัทเอกชนที่รับผิดชอบการก่อสร้าง ปรับปรุง บำรุงรักษา และซ่อมแซมฟื้นฟู ถนนและทางพิเศษ รวมถึงการบริหารจัดการที่จอดรถ จุดพักรถของทางพิเศษ และพื้นที่ให้เช่าบริเวณด้านล่างส่วนยกระดับของทางหลวง
วันพฤหัสบดีที่ 8 ธันวาคม 2565
โฆษกรัฐบาลเผย นายกฯ ยินดี 10 เดือน ไทยส่งออกข้าวโต 33% มั่นใจปีนี้ได้ตามที่ตั้งเป้า 7.5 ล้านตัน สั่งการให้ควบคุมคุณภาพเพื่อคงชื่อเสียงข้าวไทยในตลาดโลก
โฆษกรัฐบาลเผย นายกฯ ยินดี 10 เดือน ไทยส่งออกข้าวโต 33% มั่นใจปีนี้ได้ตามที่ตั้งเป้า 7.5 ล้านตัน สั่งการให้ควบคุมคุณภาพเพื่อคงชื่อเสียงข้าวไทยในตลาดโลก
วันที่ 8 ธันวาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี ได้เปิดเผยว่า พลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ยินดีที่ได้ทราบจากหน่วยงานที่เกี่ยวข้องว่า การส่งออกข้าวไทยช่วง 10 เดือนของปีนี้ (มกราคม – ตุลาคม 2565) มีปริมาณ เพิ่มขึ้น 33 % และมูลค่าเพิ่มขึ้น 32.4 % เมื่อเทียบช่วงเดียวกันของปี 2564 ในขณะที่การส่งออกเดือนตุลาคม 2565 เมื่อเทียบกับเดือนกันยายน 2565 มีปริมาณและมูลค่า ส่งออกเพิ่มขึ้น 24.7 % และ 20.5 % ตามลำดับ รวมทั้ง มีการส่งออกข้าวขาวมากถึงกว่า 4 แสนตัน หรือคิดเป็นสัดส่วนเพิ่มขึ้น 44% ส่วนใหญ่ส่งไป อิรัก จีน ญี่ปุ่น แองโกล่า โมซัมบิก แคเมอรูน และมีการส่งออกข้าวนึ่งเพิ่มขึ้น 21% โดยเป็นการส่งไปตลาดหลักในแอฟริกา เช่น เบนิน แอฟริกาใต้ บังคลาเทศ เยเมน แคเมอรูน ไนเจอร์
โฆษกประจำสำนักนายกรัฐมนตรียังได้กล่าวถึง แนวโน้มสถานการณ์การส่งออกข้าวไทย ว่าที่ผ่านมากระทรวงพาณิชย์โดยกรมการค้าต่างประเทศ ได้หารือและเห็นชอบร่วมกับสมาคมผู้ส่งออกข้าวไทย ให้ปรับเพิ่มเป้าหมายการส่งออกข้าวไทยปี 2565 จากเดิมที่กำหนดไว้ 7 ล้านตัน เป็น 7.5 ล้านตัน ซึ่งในตอนนี้ สมาคมฯ คาดว่าในเดือนพฤศจิกายน 2565 การส่งออกข้าวจะอยู่ที่ระดับประมาณ 750,000-800,000 ตัน เนื่องจากผู้ส่งออกยังคงมีสัญญาที่ค้างส่งมอบจากเดือนก่อน ประกอบกับตลาดที่สำคัญยังคงมีความต้องการนำเข้าข้าว เพื่อใช้ในช่วงเทศกาลคริสต์มาส ปีใหม่ และตรุษจีนในช่วงปลายเดือนมกราคม 2566
“นายกรัฐมนตรีเชื่อมั่นต่อการส่งออกข้าวไทย ทั้งมีคุณภาพ และมาตรฐานสูง และราคาของข้าวไทยอยู่ในเกณฑ์ที่สามารถแข่งขันได้ เป็นที่ต้องการของตลาดโลก ซึ่งนายกรัฐมนตรีได้กำกับให้ทุกฝ่ายที่เกี่ยวข้องร่วมกันส่งเสริมศักยภาพด้านการผลิต คุณภาพ การขนส่งเพื่อส่งออกของข้าวไทยอย่างเคร่งครัด เพื่อคงชื่อเสียงข้าวไทยในตลาดโลกให้ดีอยู่เสมอ” นายอนุชาฯ กล่าว
วันพฤหัสบดีที่ 8 ธันวาคม 2565
รฟม. ลงพื้นที่ติดตามตรวจสอบความปลอดภัยในการปฏิบัติงานก่อสร้าง โครงการรถไฟฟ้าสายสีเหลือง
ช่วงลาดพร้าว – สำโรง
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม โดย สำนักงานความปลอดภัย อาชีวอนามัยและสภาพแวดล้อมในการทำงาน (สปอ.) ได้ลงพื้นที่ติดตามตรวจสอบความปลอดภัยในการปฏิบัติงานก่อสร้าง โครงการรถไฟฟ้าสายสีเหลือง ช่วงลาดพร้าว - สำโรง บริเวณสถานีศรีเทพา สถานีทิพวัล และสถานีสำโรง บนถนนเทพารักษ์ โดยได้ตรวจสอบการจัดเก็บอุปกรณ์ที่ไม่ใช้งาน การยึดวัสดุอุปกรณ์ให้มีความมั่นคงแข็งแรงเรียบร้อย พร้อมทั้งเน้นย้ำให้เจ้าหน้าที่ทุกคนและผู้เกี่ยวข้องทุกหน่วยงานปฏิบัติตามมาตรฐานความปลอดภัยตามที่กฎหมายกำหนดอย่างเคร่งครัด เพื่อให้สอดคล้องตาม “ปฏิญญาว่าด้วยความปลอดภัยในการก่อสร้างโครงการระบบรถไฟฟ้าขนส่งมวลชน Zero Fatal Accident” ป้องกันไม่ให้เกิดเหตุอันไม่พึงประสงค์ ทั้งต่อบุคลากรของโครงการฯ และประชาชนผู้สัญจรบนถนนสาธารณะ
นอกจากนี้ ยังได้เน้นย้ำให้เจ้าหน้าที่ปฏิบัติตามมาตรการป้องกันการแพร่ระบาดของเชื้อไวรัส COVID-19 ตามข้อกำหนดของกระทรวงสาธารณสุข
สามารถสอบถามข้อมูลโครงการฯ ได้ที่เว็บไซต์ www.mrta-yellowline.com เฟซบุ๊กแฟนเพจโครงการรถไฟฟ้าสายสีเหลืองฯ และไลน์ : @mrtyellowline หรือติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
วันพฤหัสบดีที่ 8 ธันวาคม 2565
อนุชา เผย รัฐบาลมุ่งฟื้นฟูเศรษฐกิจฐานราก ผ่านกองทุนหมู่บ้านฯ เชื่องบประมาณที่ได้รับช่วยพลิกฟื้นเศรษฐกิจประเทศให้ดีขึ้น
อนุชา เผย รัฐบาลมุ่งฟื้นฟูเศรษฐกิจฐานราก ผ่านกองทุนหมู่บ้านฯ เชื่องบประมาณที่ได้รับช่วยพลิกฟื้นเศรษฐกิจประเทศให้ดีขึ้น
วันนี้ (8 ธันวาคม 2565) นายอนุชา นาคาศัย รัฐมนตรีประจำสำนักนายกรัฐมนตรี ตอบกระทู้ถามทั่วไป โดย ดร.สัณหพจน์ สุขศรีเมือง สมาชิกสภาผู้แทนราษฎร จ.นครศรีธรรมราช เขต 2 เป็นผู้ถาม กรณีการเพิ่มวงเงินให้แก่กองทุนหมู่บ้านและชุมชนเมืองแห่งชาติเพื่อกระตุ้นเศรษฐกิจ โดยขอทราบรายละเอียดที่รัฐบาลให้การสนับสนุนให้สถาบันการเงินเฉพาะกิจของรัฐ เพื่อขยายการลงทุนให้แก่กองทุนหมู่บ้านและชุมชนเมืองแห่งชาติ และขอทราบรายละเอียดนโยบายการกระตุ้นเศรษฐกิจระดับฐานรากของรัฐบาลโดยการเพิ่มทุนหรือวงเงินการลงทุนให้กับกองทุนหมู่บ้าน ให้สามารถขยายการลงทุนประกอบกิจการในภาคการเกษตรหรือสร้างอาชีพเพื่อเพิ่มรายได้ให้ครัวเรือน สร้างภูมิคุ้มกันทางเศรษฐกิจในอนาคต
.
รัฐมนตรีประจำสำนักนายกรัฐมนตรีได้ชี้แจงว่า ในช่วงที่ผ่านมาเศรษฐกิจไทยประสบภาวะชะลอตัวอย่างต่อเนื่องประกอบกับสถานการณ์การแพร่ระบาดของเชื้อไวรัสโควิด-19 และภัยพิบัติทางธรรมชาติ ส่งผลให้ภาคการเกษตรและสมาชิกกองทุนหมู่บ้านและชุมชนเมืองประสบปัญหาหลายประการ เพื่อแก้ไขปัญหาจากสถานการณ์ดังกล่าว สำนักงานกองทุนหมู่บ้านและชุมชนเมืองแห่งชาติ (สทบ.) อยู่ระหว่างการจัดทำมาตรการพัฒนาคุณภาพชีวิตสมาชิกกองทุนหมู่บ้านและชุมชนเมือง วงเงินงบประมาณรวม 80,000 ล้านบาท ดำเนินการภายใต้สินเชื่อของธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) โดยรัฐจะดำเนินการชดเชยให้กับสถาบันการเงินตามต้นทุนทางการเงินที่เกิดขึ้นจริงของสถาบันการเงิน ในช่วงระหว่างปี 2567 - 2570 ซึ่งมาตรการพัฒนาคุณภาพชีวิตสมาชิกกองทุนหมู่บ้านและชุมชนเมืองดังกล่าว ประกอบด้วย (1) มาตรการส่งเสริมความเป็นอยู่ระดับหมู่บ้านในสภาวะเศรษฐกิจชะลอตัว วงเงิน 60,000 ล้านบาท และ (2) มาตรการสร้างรายได้และการฟื้นฟูเศรษฐกิจฐานรากสู่การพัฒนาที่ยั่งยืน วงเงิน 20,000 ล้านบาท ซึ่งแบ่งเป็นโครงการโคล้านครอบครัว วงเงิน 7,500 ล้านบาท และโครงการส่งเสริมระบบเศรษฐกิจและการลงทุนตามโมเดลเศรษฐกิจ BCG วงเงิน 12,500 ล้านบาท เพื่อเป็นการกระตุ้นเศรษฐกิจฐานรากและพัฒนาคุณภาพชีวิตของสมาชิกกองทุนหมู่บ้านและชุมชนเมืองอย่างเป็นรูปธรรม มีแหล่งทุนหมุนเวียนสำหรับการกู้ยืมเพื่อการลงทุน สร้างงาน สร้างรายได้ บรรเทาผลกระทบจากสถานการณ์ดังกล่าว และเสริมสภาพคล่องให้กับสมาชิกกองทุนหมู่บ้านและชุมชนเมือง ซึ่งขณะนี้อยู่ระหว่างดำเนินการ
.
รัฐมนตรีประจำสำนักนายกรัฐมนตรี กล่าวเพิ่มเติมว่า รัฐบาลได้เตรียมจัดสรรงบประมาณให้กับกองทุนหมู่บ้านและชุมชนเมือง จำนวน 79,610 กองทุน เพื่อเสริมสภาพคล่อง บรรเทาความเดือนร้อน และเพิ่มปริมาณการลงทุนในระดับชุมชนผ่านกองทุนหมู่บ้านและชุมชนเมือง เพื่อใช้ในการลงทุนด้านโครงสร้างพื้นฐานในชุมชน และเพื่อดำเนินกิจกรรมอื่นๆ ที่ชุมชนเห็นว่าเป็นประโยชน์ในการส่งเสริมศักยภาพในการประกอบอาชีพ และความเป็นอยู่ในชุมชนให้ดีขึ้น ซึ่งจะช่วยกระตุ้นเศรษฐกิจฐานรากและพัฒนาคุณภาพชีวิตของสมาชิกกองทุนหมู่บ้านและชุมชนเมืองกว่า 13 ล้านคนอย่างเป็นรูปธรรม ให้มีแหล่งทุนหมุนเวียนสำหรับการกู้ยืมเพื่อการลงทุน สร้างงาน สร้างรายได้ บรรเทาผลกระทบจากสถานการณ์สภาวะเศรษฐกิจชะลอตัว และเพื่อเสริมสภาพคล่องให้กับสมาชิกกองทุนหมู่บ้านและชุมชนเมืองต่อไป
วันพฤหัสบดีที่ 8 ธันวาคม 2565
มอบรางวัล การแข่งขันโครงการ X Campus Ads Idea Contest 2022
มอบรางวัล การแข่งขันโครงการ X Campus Ads Idea Contest 2022
วันนี้ (8 ธ.ค. 65) ดร.สุกันยาณี ยะวิญชาญ หัวหน้าผู้ตรวจราชการกระทรวงดิจิทัลเพื่อเศรษฐกิจและสังคม (ดีอีเอส) มอบรางวัลให้ทีมชนะเลิศ และรองชนะเลิศอันดับ 1 ในการแข่งขันโครงการ X Campus Ads Idea Contest 2022 ครั้งที่ 6 ในงาน The Winner Awards จัดโดย สมาคมผู้ใช้ดิจิทัลไทย ณ โรงแรมเดอะเบอร์เคลีย์ ประตูน้ำ
_________________
วันพฤหัสบดีที่ 8 ธันวาคม 2565
ปลัดดีอีเอส บรรยายพิเศษในงาน Digital Transformation Forum 2022
ปลัดดีอีเอส บรรยายพิเศษในงาน Digital Transformation Forum 2022
วันนี้(8ธ.ค. 65)ศาสตราจารย์พิเศษวิศิษฏ์ วิศิษฏ์สรอรรถปลัดกระทรวงดิจิทัลเพื่อเศรษฐกิจและสังคม(ดีอีเอส)เป็นวิทยากรพิเศษในงานDigital Transformation Forum 2022 ในหัวข้อThe Future of Digital Ecosystem The Real Journeyจัดโดยสมาคมการจัดการธุรกิจแห่งประเทศไทย(TMA)ณศูนย์การประชุมซีอาเซียน(C Asean) อาคารไซเบอร์เวิลด์ถนนรัชดาภิเษกเขตห้วยขวางกรุงเทพมหานคร
_______________________
วันพฤหัสบดีที่ 8 ธันวาคม 2565
ธอส. ประกาศปรับขึ้นดอกเบี้ยเงินฝากประจำสูงสุด 0.50% ต่อปี มีผลวันที่ 9 ธันวาคม 2565
ธอส. ประกาศปรับขึ้นอัตราดอกเบี้ยเงินฝากประจำ และใบรับเงินฝากประจำ ประเภท 2 ปี 3 ปี และ 5 ปี 0.10 - 0.50% ต่อปี เพื่อให้สอดคล้องกับการปรับขึ้นอัตราดอกเบี้ยนโยบายของ กนง. โดยมีผลตั้งแต่วันศุกร์ที่ 9 ธันวาคม 2565
ธนาคารอาคารสงเคราะห์ ประกาศปรับขึ้นอัตราดอกเบี้ยเงินฝากประจำ และใบรับเงินฝากประจำ ประเภท 2 ปี 3 ปี และ 5 ปี 0.10 - 0.50% ต่อปี เพื่อให้สอดคล้องกับการปรับขึ้นอัตราดอกเบี้ยนโยบายของคณะกรรมการนโยบายการเงิน(กนง.) และสนับสนุนการออมของประชาชนให้ได้รับผลตอบแทนเพิ่มขึ้น โดยมีผลตั้งแต่วันศุกร์ที่ 9 ธันวาคม 2565 พร้อมคงอัตราดอกเบี้ยเงินกู้ไว้ในระดับเดิมอย่างน้อยถึงช่วงสิ้นเดือนมกราคม 2566
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่คณะกรรมการนโยบายการเงิน (กนง.) มีมติในการประชุมเมื่อวันที่ 30 พฤศจิกายน 2565 ให้ปรับขึ้นอัตราดอกเบี้ยนโยบาย 0.25% ต่อปี จาก 1.00% ต่อปี เป็น 1.25% ต่อปี เพื่อสอดคล้องกับทิศทางการฟื้นตัวของเศรษฐกิจและแนวโน้มเงินเฟ้อนั้น ทำให้ในวันนี้ (7 ธันวาคม 2565) ที่ประชุมคณะกรรมการบริหารสินทรัพย์ หนี้สิน และการเงิน (ALCO) ของ ธอส. จึงได้มีมติให้ปรับขึ้นอัตราดอกเบี้ยเงินฝากประจำ และใบรับเงินฝากประจำ ประเภท 2 ปี 3 ปี และ 5 ปี 0.10 - 0.50% ต่อปี เพื่อให้ประชาชนที่ต้องการเก็บออมเงินได้รับผลตอบแทนที่สูงขึ้น ครอบคลุมกลุ่มลูกค้าเงินฝากที่ได้รับประโยชน์ทั้งบุคคลธรรมดา คณะบุคคล ห้างหุ้นส่วนสามัญ และนิติบุคคล เป็นต้น ทั้งนี้ ให้มีผลตั้งแต่วันศุกร์ที่ 9 ธันวาคม 2565 ขณะเดียวกัน ธอส. จะยังคงอัตราดอกเบี้ยเงินกู้ทุกประเภท ไว้ในระดับปัจจุบันต่อไปถึงช่วงสิ้นเดือนมกราคมปี 2566 เพื่อบรรเทาค่าใช้จ่ายเงินงวดให้กับลูกค้าในระดับเดิมต่อไป สอบถามรายละเอียดเพิ่มเติมได้ที่ ธอส.ทุกสาขาทั่วประเทศ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข่าวสารของธนาคารได้ที่ Mobile Application : GHB ALL GEN และ www.ghbank.co.th
วันพฤหัสบดีที่ 8 ธันวาคม 2565
นายศักดิ์สยาม ชิดชอบ รัฐมนตรีว่าการกระทรวงคมนาคม ประชุมหารือทวิภาคีกับประธานองค์กรพัฒนาและฟื้นฟูเมืองญี่ปุ่น (Urban Renaissance Agency: UR)
และเยี่ยมชมการพัฒนาโครงการ Minato Mirai (MM21) ณ เมืองโยโกฮาม่า ประเทศญี่ปุ่น
นายศักดิ์สยาม ชิดชอบ รัฐมนตรีว่าการกระทรวงคมนาคม เข้าร่วมการประชุมหารือทวิภาคีกับ Mr. Nakajima Masahiro ประธานองค์กรพัฒนาและฟื้นฟูเมืองญี่ปุ่น (Urban Renaissance Agency: UR) และเยี่ยมชมการพัฒนาโครงการ Minato Mirai (MM21) โดยมีนายสิงห์ทอง ลาภพิเศษพันธุ์ เอกอัครราชทูต ณ กรุงโตเกียว นายชยธรรม์ พรหมศร ปลัดกระทรวงคมนาคม นายสรพงศ์ ไพฑูรย์พงษ์ รองปลัดกระทรวงคมนาคม นายจิรุตม์ วิศาลจิตร อธิบดีกรมการขนส่งทางบก รักษาราชการ รองปลัดกระทรวงคมนาคม และผู้บริหารระดับสูงในสังกัดกระทรวงคมนาคม เข้าร่วมการประชุมหารือฯ และเยี่ยมชมโครงการฯ ในวันที่ 8 ธันวาคม 2565 ณ เมืองโยโกฮาม่า ประเทศญี่ปุ่น
นายศักดิ์สยาม ชิดชอบ กล่าวว่า การเข้าร่วมประชุมหารือทวิภาคีในครั้งนี้ ถือเป็นโอกาสสำคัญในการผลักดันประเด็นความร่วมมือระหว่าง UR กับหน่วยงานของกระทรวงคมนาคม ได้แก่ สำนักงานนโยบายและแผนการขนส่งและจราจร การรถไฟแห่งประเทศไทย และบริษัท เอสอาร์ที แอสเสท จำกัด (SRT Asset) โดยเฉพาะอย่างยิ่ง การพัฒนาพื้นที่สถานีกลางกรุงเทพอภิวัฒน์กว่า 2,325 ไร่ ซึ่งปัจจุบัน UR ร่วมกับ บริษัท SRT Asset อยู่ระหว่างการศึกษาและพิจารณาพื้นที่นำร่องโครงการ (Leading Project Plan) วิสัยทัศน์การพัฒนาโครงการ และโครงสร้างหน่วยงานที่เหมาะสมสำหรับการบริหารพื้นที่รอบสถานีกลางกรุงเทพอภิวัฒน์ในระยะยาว ทั้งนี้ ฝ่ายไทยได้ขอให้ UR พิจารณาสนับสนุนการศึกษาแผนแม่บทของโครงการ (Master Plan) รวมถึงรายละเอียดของแผนปฏิบัติการ (Action Plan) เพื่อขับเคลื่อนการดำเนินการตามแผนงานให้บรรลุวัตถุประสงค์และเกิดผลลัพธ์ที่เป็นรูปธรรม รวมถึงการสนับสนุนการประชาสัมพันธ์การพัฒนาโครงการ และการจัดทำแผนเพื่อกระตุ้นการลงทุนเพื่อดึงดูดภาคธุรกิจโดยเฉพาะนักลงทุนที่มีศักยภาพจากประเทศญี่ปุ่นด้วย
ในโอกาสนี้ รัฐมนตรีว่าการกระทรวงคมนาคม และคณะ ได้เข้าเยี่ยมชมโครงการพัฒนาเมืองมินาโตะ มิไร (Minato Mirai (MM21)) ซึ่งมีวัตถุประสงค์เพื่อเชื่อมโยงท่าเรือและย่านอุตสาหกรรมเข้าด้วยกัน และแบ่งเบาความหนาแน่นของตัวมหานครโตเกียวมาสู่ปริมณฑลใกล้เคียง และเนื่องจากการที่เมืองโยโกฮาม่ามีการเชื่อมต่อกับกรุงโตเกียวด้วยระบบรถไฟความเร็วสูง และเป็นเมืองเศรษฐกิจที่มีท่าเรือที่สำคัญ ผนวกกับโครงการฯ มีการวางรูปแบบผังเมืองที่เป็นสัดส่วนและเป็นระบบ ทำให้ปัจจุบันได้พัฒนากลายเป็นที่ตั้งของอาคารสำนักงานธุรกิจชั้นนำ แหล่งที่อยู่อาศัย โดยเฉพาะคอนโดมิเนียมระดับสูง และสิ่งอำนวยความสะดวกต่าง ๆ อาทิ พื้นที่เชิงพาณิชย์ ศูนย์กลางการค้าของเมืองโยโกฮาม่า พื้นที่ค้าปลีก และห้างสรรพสินค้า Yaesu Shopping Mall ซึ่งเชื่อมต่อกับสถานีรถไฟโดยตรง โดยการเยี่ยมชมโครงการ “มินาโตะ มิไร” ในครั้งนี้ ทำให้กระทรวงคมนาคมสามารถถอดบทเรียนในการพัฒนาเมืองใหม่และพื้นที่รอบสถานีที่เชื่อมต่อกับโครงข่ายระบบขนส่งมวลชนอย่างมีประสิทธิภาพ อันจะเป็นแนวทางสำคัญในการกำหนดนโยบายการพัฒนาโครงการอสังหาริมทรัพย์ของภาครัฐ เพื่อกระจายความเจริญและการเติบโตทางเศรษฐกิจไปสู่พื้นที่อื่นนอกเหนือจากกรุงเทพมหานคร และแก้ไขปัญหาความแออัดและการจราจรที่ติดขัดในกรุงเทพมหานครอย่างยั่งยืน
วันพฤหัสบดีที่ 8 ธันวาคม 2565
ดร.พัชรินรุจา ร่วมแสดงความยินดีและร่วมพิธีมอบทุนวิจัย โครงการทุนวิจัยลอรีอัล ประเทศไทย “เพื่อสตรีในงานวิทยาศาสตร์” ครั้งที่ 20 ประจำปี 2565
ดร.พัชรินรุจา ร่วมแสดงความยินดีและร่วมพิธีมอบทุนวิจัย โครงการทุนวิจัยลอรีอัล ประเทศไทย “เพื่อสตรีในงานวิทยาศาสตร์” ครั้งที่ 20 ประจำปี 2565
วันจันทร์ที่ 21 พฤศจิกายน 2565 ดร.พัชรินรุจา จันทโรนานนท์ ทปษ.รมว.อว. ได้ร่วมเป็นเกียรติ แสดงความยินดี และร่วมพิธีมอบทุนวิจัย โครงการทุนวิจัยลอรีอัล ประเทศไทย “เพื่อสตรีในงานวิทยาศาสตร์” ครั้งที่ 20 ประจำปี 2565 ณ ดิ แอทธินี โฮเต็ล (The Athenee Hotel)
โครงการทุนวิจัย ลอรีอัล “เพื่อสตรีในงานวิทยาศาสตร์ หรือ ”For Women In Science เป็นโครงการที่ริเริ่มขึ้นเมื่อ 25 ปีก่อน โดยความร่วมมือระหว่าง ลอรีอัล กับ สำนักเลขาธิการแห่งชาติ ว่าด้วยการศึกษาวิทยาศาสตร์ และวัฒนธรรมแห่งสหประชาชาติ หรือ อยู่ภายใต้การกำกับดูแลของ OCSENU มูลนิธิลอรีอัล ให้การสนับสนุนและเชิดชูผลงานของนักวิจัยสตรีทั่วโลก เพื่อส่งเสริมความเท่าเทียมของสตรีในวงการวิทยาศาสตร์ โดยดำเนินโครงการฯ มาอย่างต่อเนื่องเป็นปีที่ 20 ที่มอบทุนให้กับนักวิจัยสตรีไทยที่มีอายุไม่เกิน 40 ปี ใน 2 สาขา ได้แก่ สาขาวิทยาศาสตร์ ชีวภาพ และสาขาวิทยาศาสตร์กายภาพ โดยงานวิจัยจะต้องมีศักยภาพชัดเจนในการสร้างประโยชน์ต่อสังคม มีกระบวนการวิจัยที่เหมาะสม ผ่านเกณฑ์การชี้วัดของโครงการฯ มีจริยธรรมในการทำงาน และเป็นที่ยอมรับในแวดวงวิทยาศาสตร์
สำหรับงานวันนี้มี ศ.ดร. ยงยุทธ ยุทธวงศ์ เป็นประธานในการกล่าวเปิดและมอบทุนวิจัย และ ดร.พัชรินรุจา จันทโรนานนท์ ทปษ.รมว.อว. กล่าวแสดงความยินดีกับนักวิทยาศาสตร์สตรีไทยทั้ง 3 ท่าน ได้แก่ ดร.อัญชลี จันทร์แก้ว ศูนย์นาโนเทคโนโลยีแห่งชาติ สำนักงานพัฒนาวิทยาศาสตร์และเทคโนโลยีแห่งชาติ (สวทช.) ผช.ดร.กนกวรรณ กองพัฒน์พาณิชย์ จากสำนักวิชาวิทยาการโมเลกุล สถาบันวิทยาศาสตร์สิริเมธี (VISTEC) และ รศ.ดร.พิมพ์ชนก บัวเพชร คณะวิทยาศาสตร์ มหาวิทยาลัยสงขลานครินทร์ นอกจากนี้ยังได้ชื่นชม โครงการ For Women in Science หรือ โครงการทุนวิจัยลอรีอัล ประเทศไทย เพื่อสตรีในงานวิทยาศาสตร์ ที่ลอรีอัลจัดขึ้นนี้ว่าเป็นตัวอย่างของความมุ่งมั่นในการผลักดันความเป็นเลิศด้านวิทยาศาสตร์และเทคโนโลยีของสตรีให้เป็นที่ประจักษ์ และที่สำคัญไปกว่านั้น โครงการนี้ช่วยสร้างความตระหนักให้สังคมเห็นว่า นักวิทยาศาสตร์สตรีเป็นส่วนสำคัญในการสร้างสรรค์นวัตกรรม เพื่อพัฒนาสังคมและคุณภาพชีวิต และขอเป็นอีกหนึ่งกำลังใจให้กับทุกความมุ่งมั่น ทุ่มเททำงานในสายงานด้านวิทยาศาสตร์ และขอให้สานต่อการวิจัย เพื่อส่งต่อผลงานที่มีคุณประโยชน์สู่สังคม ไปจนกระทั่งสามารถช่วยสร้างความก้าวหน้าให้ประเทศไทยได้อย่างยั่งยืนต่อไป
วันพฤหัสบดีที่ 8 ธันวาคม 2565
ธ.ก.ส. จัดแคมเปญ A-Mobile Plus x A-Rewards ให้ลูกค้าคนพิเศษ รับเลยกระปุก A-Pigeon พร้อมสิทธิพิเศษมากมาย
ธ.ก.ส. ดแคมเปญ A-Mobile Plus x A-Rewards สำหรับลูกค้าที่ใช้งานแอปพลิเคชัน A-Mobile Plus เพียงลงทะเบียนเปิดใช้งานการสะสมแต้มผ่าน A-Rewards พร้อมฝากสลากดิจิทัล ธ.ก.ส. จำนวน 1,000 บาทขึ้นไป 2,000 ท่านแรก
ธนาคารเพื่อการเกษตรและสหกรณ์การเกษตร (ธ.ก.ส.) จัดแคมเปญ A-Mobile Plus x A-Rewards สำหรับลูกค้าที่ใช้งานแอปพลิเคชัน A-Mobile Plus เพียงลงทะเบียนเปิดใช้งานการสะสมแต้มผ่าน A-Rewards พร้อมฝากสลากดิจิทัล ธ.ก.ส. จำนวน 1,000 บาทขึ้นไป 2,000 ท่านแรก หรือจ่ายบิลชำระค่าสินค้าและบริการ (Bill Payment) 3 รายการขึ้นไป ผ่านแอปพลิเคชัน A-Mobile Plus 6,000 ท่านแรก รับเลย ! กระปุก A-Pigeon 1 รางวัล โดย ธ.ก.ส. จะทำการตรวจสอบสิทธิ์และจัดส่งกระปุก A-Pigeon ภายในเดือนมกราคม 2566 โดยสามารถเข้าร่วมแคมเปญได้ตั้งแต่บัดนี้จนถึง 31 ธันวาคม 2565
วันพฤหัสบดีที่ 8 ธันวาคม 2565
ธ.ก.ส. - บางจาก แจกโปรโมชันพิเศษส่งท้ายปีสำหรับลูกค้าบัตรเกษตรสุขใจ
ธ.ก.ส. ร่วมมือกับ บมจ.บางจาก คอร์ปอเรชั่น มอบสิทธิประโยชน์พิเศษให้ลูกค้าผู้ถือบัตรเกษตรสุขใจ เพียงเติมน้ำมันผ่านบัตรเกษตรสุขใจ 1,000 บาทขึ้นไป รับส่วนลดทันที 12 บาท
ธนาคารเพื่อการเกษตรและสหกรณ์การเกษตร (ธ.ก.ส.) ร่วมมือกับบริษัท บางจาก คอร์ปอเรชั่น จำกัด (มหาชน) ส่งความสุขส่งท้ายปีมอบสิทธิประโยชน์พิเศษให้ลูกค้าผู้ถือบัตรเกษตรสุขใจ เพียงเติมน้ำมันผ่านบัตรเกษตรสุขใจ 1,000 บาทขึ้นไป รับส่วนลดทันที 12 บาท ณ สถานีน้ำมันบางจากที่ลงทะเบียนร้านค้า ธ.ก.ส. A-Shop ตั้งแต่บัดนี้จนถึง 31 ธันวาคม 2565
วันพฤหัสบดีที่ 8 ธันวาคม 2565
ปลัดดีอีเอส หารือ World Bank พัฒนาเทคโนโลยีดิจิทัลในประเทศไทย
ปลัดดีอีเอส หารือ World Bank พัฒนาเทคโนโลยีดิจิทัลในประเทศไทย
วันนี้ (8 ธ.ค. 65) ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม หารือร่วมกับ Mr. Tim Kelly หัวหน้าผู้เชี่ยวชาญการพัฒนาด้านดิจิทัล (Lead Digital Development Specialist) ของธนาคารโลก (World Bank) เพื่อพัฒนาเทคโนโลยีดิจิทัลในประเทศไทย ตลอดจนการเชื่อมโยงและแลกเปลี่ยนข้อมูลภาครัฐ กฎหมายการคุ้มครองข้อมูลส่วนบุคคล รวมถึงการจัดการข้อมูล
โดย ปลัดกระทรวงดิจิทัลเพื่อเศรษฐกิจและสังคม ได้กล่าวถึงบทบาทและหน้าที่ของกระทรวงฯ รวมถึงหน่วยงานที่เกี่ยวข้องในการดำเนินงานเพื่อยกระดับการบริหารจัดการข้อมูลภาครัฐให้มีคุณภาพ นำไปสู่การเชื่อมโยงแลกเปลี่ยนข้อมูลระหว่างหน่วยงาน เพื่อขับเคลื่อนการพัฒนารัฐบาลดิจิทัล ที่ผ่านมากระทรวงฯ ได้ดำเนินโครงการระบบคลาวด์กลางภาครัฐ (GDCC) และการจัดตั้งสถาบันส่งเสริมการวิเคราะห์และบริหารข้อมูลขนาดใหญ่ภาครัฐ (GBDi) รวมทั้งการให้ข้อมูลในภาพรวมของพระราชบัญญัติคุ้มครองข้อมูลส่วนบุคคล พ.ศ. 2562 ที่ประกาศบังคับใช้แล้ว และความร่วมมือระหว่างประเทศของไทยในกรอบอาเซียน ณ สำนักงาน ป.ย.ป. กรุงเทพฯ
_______________________
วันพฤหัสบดีที่ 8 ธันวาคม 2565
กระทรวงแรงงานปลุกแรงงานจบใหม่  เร่งทดสอบฝีมืออัพค่าจ้าง สูงสุด 900 บาทต่อวัน
รมว.แรงงาน นายสุชาติ ชมกลิ่น ดูแลแรงงานจบใหม่ ชวนทดสอบวัดระดับทักษะฝีมือ สอบผ่านรับใบการันตี รับค่าจ้างตามมาตรฐานฝีมือ กำหนดแล้ว 112 สาขาอาชีพ กลุ่มภาคบริการสูงถึง 900 บาทต่อวัน ไม่ต้องรออิงค่าจ้างขั้นต่ำ
วันพฤหัสบดีที่ 8 ธันวาคม 2565
รองปลัดเกษตรฯ เปิดการประชุมเชิงปฏิบัติการ กรอบความร่วมมือ 6 ประเทศ ในอนุภูมิภาคแม่โขง - ล้านช้าง
รองปลัดเกษตรฯ เปิดการประชุมเชิงปฏิบัติการ กรอบความร่วมมือ 6 ประเทศ ในอนุภูมิภาคแม่โขง - ล้านช้าง
นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ เป็นประธานเปิดการประชุมเชิงปฏิบัติการ Strenthening Reseach-policy Cooperation and Partnerships to Promote Sustainable Soil and Water Conservation in Lancang-Mekong Region ซึ่งจัดขึ้นระหว่างวันที่ 7 - 10 ธันวาคม 2565 ณ โรงแรมแสน จังหวัดเชียงรายโดยมีนางสาวภัทราภรณ์ โสเจยยะ รองอธิบดีกรมพัฒนาที่ดิน ผู้เชี่ยวชาญด้านการอนุรักษ์ดินและน้ำ การจัดการที่ดินอย่างยั่งยืน และผู้แทนระดับนโยบาย ของสมาชิก 6 ประเทศ ได้แก่ ไทย กัมพูชา ลาว เมียนมา เวียดนาม และจีน พร้อมด้วยผู้แทนเครือข่ายความร่วมมือจากต่างประเทศ บุคลากรจากกรมพัฒนาที่ดิน กรมชลประทาน และสถาบันการศึกษา รวมทั้งสิ้น 50 คน เข้าร่วม โดยการประชุมในครั้งนี้จัดขึ้นเพื่อนำเสนอผลการดำเนินงานโครงการภายใต้กรอบความร่วมมือล้านช้าง - แม่โขง และนำเสนอข้อมูลจากการดำเนินงานจัดทำข้อเสนอแนะในเชิงนโยบายสำหรับการดำเนินงานด้านการอนุรักษ์ดินและน้ำในระดับภูมิภาค
“โครงการนี้ประสบความสำเร็จในการสร้างความร่วมมือระหว่าง 6 ประเทศในอนุภูมิภาคแม่โขง - ล้านช้าง ได้แก่ ไทย กัมพูชา ลาว เมียนมา เวียดนาม และจีน การดำเนินโครงการสามารถสร้างความร่วมมือทางวิชาการ ระหว่างนักวิชาการด้านดินและการเกษตรในอนุภูมิภาคฯ เกิดการแลกเปลี่ยนองค์ความรู้ ประสบการณ์การจัดการเกษตรอย่างยั่งยืนระหว่างประเทศสมาชิก ทั้งนี้ ประเทศไทยร่วมกับประเทศในอนุภูมิภาค ฯ สามารถจัดทำฐานข้อมูลต้นแบบการจัดการที่เป็นเลิศเพื่อการอนุรักษ์ดินและน้ำเพื่อการขยายผลในระดับภูมิภาค ฯ รวมถึงการถอดบทเรียนแนวทางที่ประสบความสำเร็จ ปัญหาอุปสรรคที่สำคัญในการดำเนินงานของแต่ละประเทศ เพื่อเป็นข้อมูลและข้อเสนอแนะในการกำหนดนโยบายสำหรับการดำเนินงานเพื่อการจัดการที่ดินอย่างยั่งยืน” นายเศรษฐเกียรติ กล่าว
วันพฤหัสบดีที่ 8 ธันวาคม 2565
ดีอีเอส จับมือ ธ.กรุงไทย เพิ่มช่องทางเตือนภัยข่าวลวงออนไลน์ผ่านแอป “เป๋าตัง”
ดีอีเอส จับมือ ธ.กรุงไทย เพิ่มช่องทางเตือนภัยข่าวลวงออนไลน์ผ่านแอป “เป๋าตัง”
กระทรวงดิจิทัลฯผนึกกําลังแบงก์กรุงไทยเพิ่มช่องทางแจ้งเตือนภัยจากการหลอกลวงทางสื่อออนไลน์และข่าวปลอมที่เกี่ยวกับอาชญากรรมทางการเงินผ่านแอป“เป๋าตัง”เพิ่มสปีดในการเข้าถึงประชาชนมากกว่า40ล้านคนเพื่อป้องกันและลดความสูญเสียก่อนตกเป็นเหยื่อมิจฉาชีพออนไลน์
วันนี้(8ธ.ค.65)ศาสตราจารย์พิเศษวิศิษฏ์วิศิษฏ์สรอรรถปลัดกระทรวงดิจิทัลเพื่อเศรษฐกิจและสังคม(ดีอีเอส)และนายผยงศรีวณิชกรรมการผู้จัดการใหญ่ธนาคารกรุงไทยจํากัด(มหาชน)ได้ร่วมลงนามบันทึกข้อตกลงความร่วมมือ“การบูรณาการบริการสร้างความตระหนักรู้เกี่ยวกับปัญหาการหลอกลวงทางสื่อออนไลน์และการแจ้งเตือนภัยจากการหลอกลวงทางสื่อออนไลน์และข่าวปลอมแก่ประชาชนผ่านแอปพลิเคชัน“เป๋าตัง”โดยความร่วมมือครั้งนี้เกิดจากเจตนารมณ์ร่วมกันในการเสริมสร้างภูมิคุ้มกันให้กับประชาชนเผยแพร่ข้อมูลข่าวสารที่ถูกต้องต่อประชาชนและสาธารณชนผ่านแอป“เป๋าตัง”ซึ่งบริหารจัดการโดยธนาคารกรุงไทยและปัจจุบันมีผู้ใช้งานมากกว่า40ล้านคนโดยจะเป็นอีกช่องทางหนึ่งในการสร้างความตระหนักรู้เทา่ทันการหลอกลวงทางออนไลน์และข่าวปลอมเพื่อป้องกันและยับยั้งก่อนเกิดปัญหาการถูกหลอกลวงลดความสูญเสียของประชาชนในการตกเป็นเหยื่อของมิจฉาชีพออนไลน์
สําหรับความร่วมมือระหว่างกระทรวงดิจิทัลเพื่อเศรษฐกิจและสังคมกับธนาคารกรุงไทยจะมีการพัฒนาระบบเพื่อเชื่อมโยงข้อมูลให้บริการข้อมูลจากฐานข้อมูลข่าวปลอมของศูนย์ต่อต้านข่าวปลอม( AFNC)ที่ดําเนินงานโดยกระทรวงดิจิทัลฯไปยังแอปพลิเคชันเป๋าตังเพื่อให้มีการเผยแพร่การแจ้งเตือนภัยจากการหลอกลวงที่เกี่ยวข้องกับการฉ้อโกงทางการเงินหรืออาชญากรรมทางการเงิน(Financial Fraud)ในรูปแบบต่างๆทั้งทางออนไลน์และข่าวปลอมแก่ประชาชนเพื่อให้รับทราบทันต่อสถานการณ์อยู่เสมอ
“แอปเป๋าตังจะเป็นอีกช่องทางที่ช่วยเผยแพร่ข้อมูลข้อเท็จจริงที่ผ่านการตรวจสอบยืนยันจากหน่วยงานภาครัฐแล้วในรูปแบบการแจ้งเตือนภัยจากการหลอกลวงทางสื่อออนไลน์และข่าวปลอมที่เกี่ยวข้องกับการฉ้อโกงทางการเงินหรืออาชญากรรมทางการเงิน(Financial Fraud)ให้ทันต่อสถานการณ์และรูปแบบการหลอกลวงที่เปลี่ยนแปลงไปเพื่อให้ประชาชนมีความรู้เท่าทันและสามารถรับมือกับการหลอกลวง
รูปแบบใหม่ที่ทวีความซับซ้อนและก่อความเสียหายรุนแรงเป็นอย่างมากในปัจจุบัน”ศาสตราจารย์พิเศษวิศิษฏ์กล่าว
ด้านนายผยงศรีวณิชกรรมการผู้จัดการใหญ่ธนาคารกรุงไทยจํากัด(มหาชน)กล่าวว่าธนาคารกรุงไทยจํากัด(มหาชน)ในฐานะผู้พัฒนาและบริหารจัดการแอปพลิเคชันเป๋าตังยินดีให้การสนับสนุนการเผยแพร่ข้อมูลการแจ้งเตือนภัยจากการหลอกลวงทางสื่อออนไลน์และข่าวปลอมผ่านแอปพลิเคชันเป๋าตังตามเจตนารมย์ของทั้งสองฝ่ายซึ่งเป็นส่วนสําคัญในการสร้างความตระหนักรู้ต่อปัญหาการหลอกลวงทางสื่อออนไลน์โดยมีการพัฒนาการเชื่อมโยงข้อมูลจากฐานข้อมูลข่าวปลอมของศูนย์ต่อต้านข่าวปลอมประเทศไทยเพื่อไปนําเสนอบนแอปพลิเคชันเป๋าตังในการเสริมสร้างความร่วมมือในทางปฏิบัติอีกด้วย
สําหรับความร่วมมือระหว่างกระทรวงดิจิทัลฯและธนาคารกรุงไทยครั้งนี้เพื่อให้บรรลุภารกิจตามยุทธศาสตร์ชาติที่มุ่งเน้นการพัฒนาระบบการบริการประชาชนเพิ่มประสิทธิภาพบริการภาครัฐให้เป็นไปอย่างทั่วถึงและไร้รอยต่อรวมถึงการนําเทคโนโลยีสมัยใหม่มาใช้เพิ่มประสิทธิภาพในการนําข้อมูลดิจิทัลไปใช้ประโยชน์เพื่อขับเคลื่อนกลไกการสร้างความเชื่อมั่นทางเศรษฐกิจและการรักษาความมั่นคงปลอดภัยในชีวิตและทรัพย์สินของประชาชนอย่างยั่งยืน
—————————————-
วันพฤหัสบดีที่ 8 ธันวาคม 2565
“สมาคมธนาคารไทย” แนะแนวทางปฏิบัติป้องกันภัยทางการเงิน กรณีซื้อสินค้าจากแพลตฟอร์มออนไลน์
จากกรณีที่มีผู้ใช้บริการผ่านแพลตฟอร์มออนไลน์และผูกบัญชีธนาคารเพื่อชำระค่าสินค้าและบริการต่างๆ ประสบปัญหาการทำรายการโดยที่ไม่ได้ทำธุรกรรมด้วยตนเอง สมาคมธนาคารไทยประสานกับบริษัทผู้ให้บริการดังกล่าวในการตรวจสอบธุรกรรม เพื่อช่วยเหลือลูกค้าอย่างเร่งด่วน
จากกรณีที่มีผู้ใช้บริการผ่านแพลตฟอร์มออนไลน์ และผูกบัญชีธนาคารเพื่อชำระค่าสินค้าและบริการต่างๆ ประสบปัญหาการทำรายการโดยที่ไม่ได้ทำธุรกรรมด้วยตนเอง สมาคมธนาคารไทย ตระหนักถึงผลกระทบที่เกิดขึ้นกับลูกค้าของสถาบันการเงินทุกแห่ง และเร่งดำเนินการติดตามตรวจสอบข้อมูลรายละเอียดที่เกี่ยวข้อง รวมทั้งประสานกับบริษัทผู้ให้บริการดังกล่าวในการตรวจสอบธุรกรรม เพื่อช่วยเหลือลูกค้าที่ได้รับผลกระทบอย่างเร่งด่วน
สำหรับประชาชนทั่วไปที่มีความต้องการซื้อสินค้าผ่านแพลตฟอร์มต่างๆ สมาคมธนาคารไทย โดยชมรมป้องกันการทุจริตและศูนย์ประสานงานด้านความมั่นคงปลอดภัยเทคโนโลยีสารสนเทศภาคการธนาคาร (TB-CERT) แนะแนวทางควรปฏิบัติดังนี้
1. หากต้องการผูกบัญชีธนาคารเพื่อใช้ซื้อสินค้า ลูกค้าควรกำหนดวงเงินใช้งานเท่าที่จำเป็น โดยผูกกับบัญชีที่มีจำนวนเงินไม่สูงมาก หรือในวงเงินที่รับความเสี่ยงได้
2. ยกเลิกการผูกบัญชีธนาคารกับร้านค้าออนไลน์ หากไม่มีความจำเป็นต้องใช้งานแล้ว
3. ตั้งค่าแจ้งเตือน เพื่อรับข้อมูลข่าวสารต่างๆได้ทันท่วงที
4. ไม่เปิดเผยรหัสผ่าน PIN หรือข้อมูลส่วนตัวกับบุคคลอื่น
5. ศึกษาทำความเข้าใจข้อกำหนดและเงื่อนไขการใช้งาน รวมถึงมาตรการความปลอดภัยของแพลตฟอร์มก่อนตกลงทำธุรกรรมใดๆ
กรณีที่ลูกค้าสงสัยว่าตกเป็นเหยื่อมิจฉาชีพ ควรปฏิบัติดังนี้
1. เปลี่ยนรหัสผ่านของระบบบัญชีออนไลน์นั้น
2. ติดต่อธนาคาร หรือผู้ให้บริการซื้อขายสินค้าออนไลน์ เพื่อตรวจสอบความผิดปกติของบัญชีหรือธุรกรรมโดยเร็วที่สุด
สมาคมธนาคารไทย ขอให้ประชาชนผู้ใช้บริการศึกษาวิธีการรักษาข้อมูลตนเองให้ปลอดภัย เพื่อป้องกันภัยจากมิจฉาชีพที่มาหลากหลายรูปแบบ หากผู้ใช้บริการมีข้อสงสัยโปรดติดต่อคอลเซ็นเตอร์ธนาคารหรือช่องทางที่เป็นทางการของธนาคารที่ทำธุรกรรม หรือผู้ให้บริการซื้อขายสินค้าออนไลน์ที่ใช้บริการ
วันพฤหัสบดีที่ 8 ธันวาคม 2565
“ธนกร” เผย นายกฯ สั่งลงพื้นที่ติดตามสถานการณ์น้ำท่วมนครศรีธรรมราชอย่างใกล้ชิด ระหว่าง 9 - 10 ธ.ค. เพื่อหาแนวทางช่วยเหลือเยียวยาอย่างรวดเร็วและตรงจุด
“ธนกร” เผย นายกฯ สั่งลงพื้นที่ติดตามสถานการณ์น้ำท่วมนครศรีธรรมราชอย่างใกล้ชิด ระหว่าง 9 - 10 ธ.ค. เพื่อหาแนวทางช่วยเหลือเยียวยาอย่างรวดเร็วและตรงจุด
วันนี้ 8 ธันวาคม 2565 นายธนกร วังบุญคงชนะ รัฐมนตรีประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกฯ และ รมว.กลาโหม ได้มอบหมายให้ตนลงพื้นที่เพื่อตรวจราชการ และมอบนโยบายสถานีวิทยุโทรทัศน์แห่งประเทศไทย จังหวัดนครศรีธรรมราช รวมทั้งตรวจเยี่ยมติดตามสถานการณ์น้ำท่วม ณ อ.ท่าศาลา และ อ.สิชล จังหวัดนครศรีธรรมราช ระหว่างวันที่ 9 - 10 ธันวาคม 2565 ทั้งนี้ การลงพื้นที่ครั้งนี้ถือว่าเป็นประโยชน์อย่างมาก เพราะนอกจากจะได้มอบนโยบายให้กับสถานีวิทยุโทรทัศน์แห่งประเทศไทย จังหวัดนครศรีธรรมราช เพื่อให้ดำเนินงานได้อย่างถูกต้อง ไร้อุปสรรค และตรงเป้าหมายตามนโยบายที่รัฐบาลวางเอาไว้แล้ว ยังจะได้ติดตามสถานการณ์น้ำท่วมอย่างใกล้ชิดอีกด้วย เพื่อที่จะได้รายงานถึงสถานการณ์ล่าสุด รวมถึงความเดือดร้อนที่พี่น้องกำลังเผชิญอยู่ให้กับท่านนายกฯ ทราบ เพื่อที่รัฐบาลจะได้เข้าไปช่วยแก้ไขปัญหาและเยียวยา รวมถึงหามาตรการช่วยเหลือหลังจากสถานการณ์กลับเข้าสู่ภาวะปกติแล้วได้อย่างถูกจุดและรวดเร็วที่สุด ซึ่งเป็นการตอกย้ำว่า ท่านนายกฯ ติดตามสถานการณ์ด้วยตัวเองอย่างใกล้ชิดต่อเนื่อง และพร้อมเข้าไปช่วยเหลือคนไทยทุกคนที่กำลังเดือดร้อนอย่างทันท่วงที
วันพฤหัสบดีที่ 8 ธันวาคม 2565
นายกฯ หารือ ลอร์ดโพลแห่งเบย์สวอเตอร์ ชื่นชมพลวัตในความสัมพันธ์ไทย-สหราชอาณาจักร พร้อมเพิ่มพูนความร่วมมือระหว่างกันเพื่อฟื้นฟูเศรษฐกิจอย่างยั่งยืน
นายกฯ หารือ ลอร์ดโพลแห่งเบย์สวอเตอร์ ชื่นชมพลวัตในความสัมพันธ์ไทย-สหราชอาณาจักร พร้อมเพิ่มพูนความร่วมมือระหว่างกันเพื่อฟื้นฟูเศรษฐกิจอย่างยั่งยืน
วันนี้ (วันพฤหัสบดีที่ 8 ธันวาคม 2565) เวลา 11.00 น. ณ ห้องสีม่วง ตึกไทยคู่ฟ้า ทำเนียบรัฐบาล ลอร์ดโพลแห่งเบย์สวอเตอร์ (Lord Powell of Bayswater KCMG) สมาชิกสภาขุนนางสหราชอาณาจักร เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ภายหลังเสร็จสิ้นการหารือ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี สรุปสาระสำคัญดังนี้
นายกรัฐมนตรียินดีที่ได้พบหารือกับลอร์ดโพลแห่งเบย์สวอเตอร์ ซึ่งเปรียบเสมือนเพื่อนเก่าที่มีความใกล้ชิด ได้พบหารือร่วมกันในหลายโอกาส พร้อมทั้งชื่นชมความสัมพันธ์ระหว่างไทยกับสหราชอาณาจักรที่แน่นแฟ้นและยาวนาน โดยนายกรัฐมนตรีเชื่อมั่นว่าการหารือในครั้งนี้ จะมีส่วนช่วยส่งเสริมพลวัตในความสัมพันธ์และความร่วมมือระหว่างกันให้ใกล้ชิดยิ่งขึ้น โอกาสนี้ นายกรัฐมนตรีกล่าวถวายพระพรแด่สมเด็จพระเจ้าชาลส์ที่ 3 พระมหากษัตริย์พระองค์ใหม่แห่งสหราชอาณาจักร พร้อมแสดงความเสียใจอย่างสุดซึ้งต่อการเสด็จสวรรคตของ สมเด็จพระราชินีนาถเอลิซาเบธที่ 2 ซึ่งทรงเป็นที่รักและเคารพของปวงชนชาวไทย
ด้านลอร์ดโพลแห่งเบย์สวอเตอร์ขอบคุณสำหรับการต้อนรับที่อบอุ่นเสมอมา พร้อมทั้งแสดงความยินดีต่อความสำเร็จของไทยในการเป็นเจ้าภาพจัดการประชุมผู้นำเขตเศรษฐกิจเอเปค 2022 ชื่นชมนายกรัฐมนตรีที่มีศักยภาพในการรวบรวมความร่วมมือ บริหารจัดการ และดำเนินวาระการประชุมได้อย่างมีประสิทธิภาพ ท่ามกลางสถานการณ์ความตึงเครียดในประเด็นต่าง ๆ นอกจากนี้ ลอร์ดโพลแห่งเบย์สวอเตอร์ชื่นชมการบริหารจัดการสถานการณ์โควิด-19 ของรัฐบาลไทย ซึ่งสร้างความเชื่อมั่นและดึงดูดนักท่องเที่ยวรวมทั้งจากสหราชอาณาจักรให้เดินทางมายังประเทศไทยมากขึ้นด้วย
ทั้งสองฝ่ายเห็นพ้องกันว่า ไทยและสหราชอาณาจักรยังมีศักยภาพที่จะเพิ่มพูนความร่วมมือทางเศรษฐกิจระหว่างกันได้อีกมาก โดยนายกรัฐมนตรีเน้นย้ำการดำเนินนโยบายของไทย ฟื้นฟูเศรษฐกิจให้มีการเติบโตที่ยั่งยืน มุ่งสู่สังคมคาร์บอนต่ำและเศรษฐกิจดิจิทัล โดยมีโมเดลเศรษฐกิจ BCG ในการขับเคลื่อนการพัฒนาประเทศ สอดคล้องกับแผน 10 ประการเพื่อปฏิวัติอุตสาหกรรมสีเขียวของสหราชอาณาจักร ซึ่งทั้งสองฝ่ายสามารถมีความร่วมมือในการแลกเปลี่ยนองค์ความรู้และแนวปฏิบัติที่ดีระหว่างกัน เพื่อการฟื้นฟูเศรษฐกิจอย่างยั่งยืน นอกจากนี้ นายกรัฐมนตรีเชิญชวนนักลงทุนจากสหราชอาณาจักรเข้ามาลงทุนในเขตพัฒนาพิเศษภาคตะวันออก (EEC) มากขึ้น ในสาขาที่สหราชอาณาจักรมีความเชี่ยวชาญ รวมถึงการผลิตยานยนต์ไฟฟ้า ซึ่งสหราชอาณาจักรสามารถใช้ไทยเป็นฐานในการผลิตได้
นอกจากนี้ นายกรัฐมนตรีขอให้สหราชอาณาจักรสนับสนุนการลดภาษีนำเข้าสำหรับสินค้าที่เป็นมิตรต่อสิ่งแวดล้อม (eco-friendly goods) ของไทยด้วย พร้อมพิจารณาร่วมกันผลักดันการจัดทำ FTA ระหว่างกันให้เป็นรูปธรรม ผ่านกลไกความร่วมมือทวิภาคีที่มีอยู่ อาทิ การประชุมคณะกรรมการหารือเชิงยุทธศาสตร์ (Strategic Dialogue) และการประชุมคณะกรรมการร่วมด้านเศรษฐกิจและการค้า (JETCO) ตลอดจนเชิญชวนสหราชอาณาจักรใช้ประโยชน์จากการลดอัตราภาษีนำเข้าทั่วไปสำหรับรายการสินค้าสิ่งแวดล้อมที่ไทยจัดทำร่วมกับสมาชิกเขตเศรษฐกิจเอเปคด้วย
วันพฤหัสบดีที่ 8 ธันวาคม 2565
​ ปลัดฯณัฐพล ลงพื้นที่สวนลุมพินี เตรียมความพร้อมร้านกาชาดกระทรวงอุตสาหกรรม
​ ปลัดฯณัฐพล ลงพื้นที่สวนลุมพินี เตรียมความพร้อมร้านกาชาดกระทรวงอุตสาหกรรม
กรุงเทพฯ 7 ธันวาคม 2565 - นายณัฐพล รังสิตพล ปลัดกระทรวงอุตสาหกรรม ลงพื้นที่ ณ สวนลุมพินี เพื่อเตรียมความพร้อมและตรวจความเรียบร้อยของสถานที่จัดงานร้านกาชาดกระทรวงอุตสาหกรรม ร้านที่ 3.4 ในงานกาชาดประจำปี 2565 โดยได้ตรวจความเรียบร้อยตามจุดต่าง ๆ ภายในร้านกาชาดกระทรวงอุตสาหกรรม อาทิ โซนจับรางวัล โซนจำหน่ายคูปองร่วมสนุก และบริเวณรอบของร้านค้ากระทรวงอุตสาหกรรม โดยมีนายใบน้อย สุวรรณชาตรี อธิบดีกรมส่งเสริมอุตสาหกรรม นายภาสกร ชัยรัตน์ และนางสาวณัฏฐิญา เนตยสุภา รองอธิบดีกรมส่งเสริมอุตสาหกรรม ร่วมลงพื้นที่ด้วย ทั้งนี้งานกาชาดประจำปี 2565 จะจัดขึ้นระหว่างวันที่ 8-18 ธันวาคม 2565 ณ สวนลุมพินี เขตปทุมวัน
วันพฤหัสบดีที่ 8 ธันวาคม 2565
“กรุงไทย” ส่งเสริมการออม สร้างความมั่นคงการเงิน ปรับขึ้นดอกเบี้ยเงินฝากสูงสุด 0.50% มีผล 9 ธ.ค.65
ธ.กรุงไทยปรับขึ้นอัตราดอกเบี้ยเงินฝากประจำสูงสุด 0.50% และปรับขึ้นดอกเบี้ยเงินกู้แบบค่อยเป็นค่อยไป ประคับประคองลูกค้าปรับตัว ปรับขึ้นดอกเบี้ยเงินกู้รายใหญ่ 0.25% ปรับขึ้นดอกเบี้ยรายย่อยเพียง 0.15% มีผล 9 ธันวาคม 2565 นี้
ธนาคารกรุงไทย ส่งเสริมคนไทยออมเงิน สร้างความมั่นคงทางการเงิน ปรับขึ้นอัตราดอกเบี้ยเงินฝากประจำสูงสุด 0.50% และปรับขึ้นดอกเบี้ยเงินกู้แบบค่อยเป็นค่อยไป ประคับประคองลูกค้าปรับตัว ปรับขึ้นดอกเบี้ยเงินกู้รายใหญ่ 0.25% ปรับขึ้นดอกเบี้ยรายย่อยเพียง 0.15% ต่ำกว่าอัตราดอกเบี้ยนโยบาย ดูแลรายย่อยอย่างต่อเนื่อง มีผล 9 ธันวาคม 2565 นี้
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า จากกรณีคณะกรรมการนโยบายการเงิน (กนง.) มีมติปรับขึ้นอัตราดอกเบี้ยนโยบาย 0.25% ซึ่งเป็นการปรับขึ้นครั้งที่ 3 ของปี 2565 รวม 0.75% ส่งผลให้อัตราดอกเบี้ยนโยบายอยู่ที่ระดับ 1.25% ท่ามกลางแนวโน้มอัตราดอกเบี้ยขาขึ้นทั่วโลก อัตราเงินเฟ้ออยู่ในระดับสูง และเศรษฐกิจไทยฟื้นตัวแบบค่อยเป็นค่อยไป เพื่อรักษาเสถียรภาพเศรษฐกิจในระยะยาว ธนาคารกรุงไทย ตระหนักถึงผลกระทบต่อลูกค้าทุกกลุ่ม และได้พิจารณาอย่างรอบคอบเพื่อแบ่งเบาภาระค่าครองชีพของประชาชนคนไทย พร้อมประคับประคองดูแลลูกค้ารายย่อยให้ปรับตัวได้อย่างราบรื่น โดยปรับขึ้นอัตราดอกเบี้ยเงินฝากประจำสูงสุด 0.50% ต่อปี เพื่อเพิ่มรายได้กับผู้ฝากเงิน และเสริมสร้างวินัยการออม สร้างความมั่นคงทางการเงินในอนาคต
ธนาคารให้ความสำคัญกับการปรับขึ้นอัตราดอกเบี้ยเงินกู้แบบค่อยเป็นค่อยไป เพื่อดูแลช่วยเหลือลูกค้าให้สามารถปรับตัวได้อย่างไม่สะดุด โดยปรับอัตราดอกเบี้ยเงินกู้สำหรับลูกค้ารายใหญ่ชั้นดี (MLR) และอัตราดอกเบี้ยเงินกู้สำหรับลูกค้ารายใหญ่ชั้นดี ประเภทวงเงินเบิกเกินบัญชี (MOR) เพิ่มขึ้น 0.25% ต่อปี เป็น 5.75% ต่อปี และ 6.32% ต่อปี ตามลำดับ ปรับขึ้นอัตราดอกเบี้ยเงินกู้รายย่อย (MRR) เพียง 0.15% ต่อปี อยู่ที่ระดับ 6.37% ต่อปี ต่ำกว่าอัตราดอกเบี้ยนโยบายที่ปรับขึ้น ขณะที่อัตราดอกเบี้ยนโยบายของไทย ปรับขึ้นต่ำกว่าอัตราดอกเบี้ยนโยบายของโลก โดยมีผลตั้งแต่วันที่ 9 ธันวาคม 2565 เป็นต้นไป
“ทิศทางอัตราดอกเบี้ย มีแนวโน้มปรับขึ้นทั่วโลก ธนาคารพิจารณาปรับอัตราดอกเบี้ยแบบค่อยเป็นค่อยเป็นค่อยไป (Smooth Take Off) ตามแนวนโยบายธนาคารแห่งประเทศไทย เพื่อให้เศรษฐกิจสามารถฟื้นตัวได้อย่างไม่สะดุด โดยพิจารณาอย่างรอบคอบให้มีผลกระทบกับลูกค้าน้อยที่สุด โดยเฉพาะลูกค้ารายย่อย ผู้ประกอบการรายเล็กและกลุ่มเปราะบางที่รายได้ยังไม่กลับมาปกติ จึงปรับขึ้นอัตราดอกเบี้ยเงินกู้รายย่อยต่ำกว่าทิศทางตลาด เพื่อให้ลูกค้าได้ปรับตัว และมีมาตรการช่วยเหลือและปรับโครงสร้างหนี้ให้กับลูกค้ากลุ่มเปราะบางอย่างตรงกลุ่มเป้าหมาย เพื่อให้มีการประคับประคองและเกิดการเร่งปรับตัวอย่างต่อเนื่อง พร้อมปรับขึ้นอัตราดอกเบี้ยเงินฝากต่อเนื่อง เพื่อเพิ่มรายได้ให้กับผู้ฝากเงิน แบ่งเบาภาระค่าครองชีพให้คนไทย สอดคล้องกับวิสัยทัศน์ “กรุงไทย เคียงข้างไทย สู่ความยั่งยืน”
วันพฤหัสบดีที่ 8 ธันวาคม 2565
กรมทางหลวงชนบท ต้อนรับลมหนาว เชิญชวนประชาชนเดินทางท่องเที่ยวโดยใช้เส้นทางสาย นม.3052
สู่จุดกางเต็นท์อ่างเก็บน้ำบ้านสันกำแพง อำเภอวังน้ำเขียว จังหวัดนครราชสีมา
กรมทางหลวงชนบท (ทช.) กระทรวงคมนาคม สนับสนุนนโยบายส่งเสริมการท่องเที่ยวและขับเคลื่อนเศรษฐกิจของนายศักดิ์สยาม ชิดชอบ รัฐมนตรีว่าการกระทรวงคมนาคม โดยหมวดบำรุงทางหลวงชนบทวังน้ำเขียว แขวงทางหลวงชนบทนครราชสีมา ภายใต้ความดูแลของสำนักงานทางหลวงชนบทที่ 5 (นครราชสีมา) ได้เปิดจุดกางเต็นท์ให้กับประชาชน พร้อมเชิญชวนนักท่องเที่ยวที่ชื่นชอบในธรรมชาติรับลมหนาวริมอ่างเก็บน้ำบ้านสันกำแพง อำเภอวังน้ำเขียว จังหวัดนครราชสีมา โดยพื้นที่ดังกล่าวประกอบด้วยจุดกางเต็นท์สำหรับนักท่องเที่ยวที่ชอบการพักผ่อนแบบแคมป์ปิ้งและแคมป์ปิ้งคาร์ ลานกิจกรรมสำหรับให้นักท่องเที่ยว เดิน วิ่ง และปั่นจักรยานออกกำลังกายบนสกายเลนเลียบอ่างเก็บน้ำบ้านสันกำแพง พร้อมทั้งอุปกรณ์อำนวยความสะดวกบริการให้กับนักท่องเที่ยวอย่างครบครัน โดยไม่มีค่าใช้จ่าย ทั้งนี้ นักท่องเที่ยวที่จะเข้าพักจุดกางเต็นท์ ต้องลงทะเบียนคัดกรองที่อาคารสำนักงานหมวดบำรุงทางหลวงชนบทวังน้ำเขียว พร้อมทั้งปฏิบัติตามกฎการเข้าพักที่ทางหน่วยงานกำหนดอย่างเคร่งครัด สำหรับการเดินทางมายังจุดกางเต็นท์อ่างเก็บน้ำบ้านสันกำแพง หากเดินทางจากกรุงเทพฯ สามารถเดินทางโดยใช้ถนนทางหลวงหมายเลข 2 ตัดเข้าสู่ถนนทางหลวงหมายเลข 2090 จากนั้นเลี้ยวซ้ายไปตามทาง (กม. ที่ 23+200) เข้าสู่ถนนทางหลวงชนบทสาย นม.3052 ไปจนพบจุดหมาย (กม. ที่ 18+300) และนอกจากจุดกางเต็นท์อ่างเก็บน้ำบ้านสันกำแพงแล้ว หากเดินทางไปตามถนนทางหลวงชนบทสาย นม.3052 ยังมีจุดชมวิวเขาแผงม้า (กม. ที่ 12+000) จุดชมฝูงกระทิงพร้อมสัมผัสวิวธรรมชาติ ให้นักท่องเที่ยว มาถ่ายรูปเช็กอินกันได้ตลอดปี ถือเป็นอีกหนึ่งตัวเลือกสำหรับนักท่องเที่ยวที่ไม่ควรพลาด หากมาท่องเที่ยวที่อำเภอวังน้ำเขียว
ทั้งนี้ ทช. ให้ความสำคัญในเรื่องความสะดวกปลอดภัยในการเดินทางของประชาชน เตรียมความพร้อมเส้นทางท่องเที่ยวในช่วงฤดูหนาว อีกทั้งติดตั้งป้ายแนะนำเส้นทางบริเวณโครงข่ายทางหลวงชนบท เพื่อให้นักท่องเที่ยวสามารถเดินทางไปยังจุดหมายได้อย่างสะดวกปลอดภัย หากต้องการสอบถามข้อมูลเพิ่มเติมในการเดินทาง สามารถติดต่อหมวดบำรุงทางหลวงชนบทวังน้ำเขียว โทร. 044 300 563 หรือสายด่วนกรมทางหลวงชนบท โทร. 1146
วันพฤหัสบดีที่ 8 ธันวาคม 2565
นายกรัฐมนตรีกำชับหน่วยงานที่เกี่ยวข้องเพิ่มความเข้มงวดการดูแลความปลอดภัยด้านการท่องท่องเที่ยว ทั้งในแหล่งท่องเที่ยว การเดินทาง สุขภาพอนามัย รักษาความเชื่อมั่นไทยเป็นจุดหมายปลายทาง
นายกรัฐมนตรีกำชับหน่วยงานที่เกี่ยวข้องเพิ่มความเข้มงวดการดูแลความปลอดภัยด้านการท่องท่องเที่ยว ทั้งในแหล่งท่องเที่ยว การเดินทาง สุขภาพอนามัย รักษาความเชื่อมั่นไทยเป็นจุดหมายปลายทาง เผย 11 เดือนต่างชาติเดินทางเข้าไทยแล้ว 9.09 ล้านคน มั่นใจทั้งปีไม่พลาด
วันที่ 8 ธ.ค. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้ติดตามข้อมูลภาคการท่องเที่ยวซึ่งชี้แนวโน้มที่ต่างชาติเดินทางเข้ามาท่องเที่ยวไทยเพิ่มขึ้นต่อเนื่อง นายกรัฐมนตรีได้กำชับหน่วยงานที่เกี่ยวข้องกับภาคการท่องเที่ยว อาทิ กระทรวงคมนาคม กระทรวงการท่องเที่ยวและกีฬา กระทรวงมหาดไทย กระทรวงสาธารณสุข สำนักงานตำรวจแห่งชาติ ตลอดจนผู้ประกอบการด้านการท่องเที่ยว ให้เพิ่มความเข้มงวดกับประเด็นเรื่องความปลอดภัย ทั้งในสถานที่หรือแหล่งท่องเที่ยว การเดินไม่ว่าจะทางอากาศ ทางถนน ทางเรือ ตลอดจนความปลอดภัยด้านสุขภาพอนามัยจากโรคระบาด บริการอาหารที่สะอาด
ทั้งนี้ กระทรวงการท่องเที่ยวและกีฬารายงานว่า ณ สิ้นเดือนพ.ย. 65 หรือ 11 เดือนแรกของปีนี้ มีต่างชาติเดินทางเข้าไทยแล้ว 9.09 ล้านคน เฉพาะเดือนพ.ย. เดือนเดียว 1.73 ล้านคน ทำให้รัฐบาลมั่นใจว่าตลอดทั้งปี 65 นักท่องเที่ยวต่างชาติจะเดินทางเข้าไทยทะลุเป้าหมาย 10 ล้านคนแน่นอน ดังนั้น นายกรัฐมนตรีจึงกำชับหน่วยงานที่เกี่ยวข้องให้เพิ่มความเข้มงวดในเรื่องความปลอดภัยแก่นักท่องเที่ยวทั้งไทยและต่างชาติ เพื่อรักษาความเชื่อมั่นที่ขณะนี้ต่างชาติได้เลือกไทยเป็นจุดหลายปลายทางแรกๆ ที่เดินทางไปเยือนหลังการคลี่คลายของโควิด19
น.ส.ไตรศุลี กล่าวว่า จากข้อมูลข่าวสารด้านการท่องเที่ยวระหว่างประเทศ ขณะนี้สถานที่ท่องเที่ยว รวมถึงเมืองสำคัญของไทยยังคงติดอยู่ในอันดับต้นๆ ของโลกที่นักท่องเที่ยวให้ความสนใจ ซึ่งล่าสุดสำนักข่าว CNBC ได้รายงานผลการสำรวจของ InterNations ซึ่งเป็นชุมชนออนไลน์สำหรับชาวต่างชาติที่มีสมาชิกทั่วโลกกว่า 4.5 ล้านคน ได้ทำการสำรวจเกี่ยวกับเมืองที่น่าอยู่และน่าทำงานที่สุดในโลกสำหรับชาวต่างชาติ โดยมีผู้เข้าร่วมตอบแบบสำรวจ 12,000 คน ซึ่งพบว่า กรุงเทพมหานคร เมืองหลวงของไทยติดอันดับที่ 6
ทั้งนี้ ผลสำรวจระบุถึง 10 เมืองทั่วโลกที่นักท่องเที่ยวเห็นว่าน่าอยู่และน่าทำงานที่สุดตามลำดับ ดังนี้ 1)เมืองบาเลนเซีย, สเปน 2) ดูไบ, สหรัฐอาหรับเอมิเรตส์ 3) เม็กซิโก ซิตี้, เม็กซิโก 4) ลิสบอน, โปรตุเกส 5) มาดริด, สเปน 6) กรุงเทพฯ, ประเทศไทย 7) บาเซิล, สวิตเซอร์แลนด์ 8) เมลเบิร์น, ออสเตรเลีย 9) อาบูดาบี, สหรัฐอาหรับเอมิเรตส์ และ 10) สิงคโปร์
สำหรับผลสำรวจของชาวต่างชาติที่มีต่อกรุงเทพฯ พบว่า ร้อยละ 82% มีความสุขต่อคุณภาพการดูแลรักษาทางการแพทย์, ร้อยละ 79 มีความสุขกับชีวิตโดยทั่วไป, ร้อยละ 69 มีความสุขต่อค่าครองชีพ, ร้อยละ68 มีความสุขต่อความสมดุลระหว่างการทำงานและการใช้ชีวิต, ร้อยละ 66 มีความสุขต่ออาชีพการทำงาน และ ร้อยละ 54 ระบุว่าสามารถพบเพื่อนใหม่ได้ง่าย